
1. PRINCIPALELE MOMENTE ALE GUVERNĂRII
1.1. Eşecul unui referendum

În iulie 2004, preşedintele Franţei, Jacques Chirac, anunţa alegerea căii referendumului pentru ratificarea Tratatului pentru o Constituţie a Europei. Decizia a fost luată în condiţiile în care sprijinul pentru Preşedinte şi pentru guvernul lui Jean Pierre Raffarin nu era foarte ridicat, iar partidul Uniunea pentru o Mişcare Populară, creat în 2002, fusese înfrânt la alegerile regionale şi europene. În noiembrie 2004, contrar atitudinii negative a lui Jacques Chirac, în fruntea partidului a fost ales Nicolas Sarkozy, susţinut de 85% din militanţi. 

Analiştii au apreciat că oportunitatea deciziei de a iniţia un referendum a fost discutabilă, ţinând cont de atitudinea negativă a opiniei publice faţă de guvern şi de nemulţumirea vizibilă a electoratului faţă de politica internă.

Poziţionarea partidelor politice faţă de referendum părea cunoscută, dar, în 2005, s-a produs "surpriza socialistă", faptul că o parte a membrilor Partidului Socialist, sub influenţa lui Laurent Fabius, a decis să respingă Constituţia Europeană. Această schimbare a dus la redistribuirea forţelor politice naţionale şi la o repoziţionare faţă de problemele europene.

După mulţi ani, în Franţa s-a lansat o veritabilă dezbatere politică referitoare la moneda euro, la extinderea Uniunii Europene, mai ales cazul Turciei. Construcţia europeană a apărut multora ca un factor de incertitudine şi vulnerabilitate, fiind respinsă chiar de sindicate care polemizau în legătură cu "directiva Bolkestein"
. În acest context, câmpul ideologic s-a polarizat: de o parte UMP, o parte a Partidului Socialist, UDF, de cealaltă parte extrema dreaptă, extrema stângă, o parte a socialiştilor. Valul mediatic favorabil a fost insuficient, în situaţia în care Primul Ministru era la o cotă foarte scăzută de popularitate (35%, în aprilie 2005, iar în mai, doar 25%).

Pe 29 mai 2005, 54,6% dintre francezi au spus "nu" Constituţiei Europene, iar trei zile mai târziu, în Olanda, s-a repetat acest vot negativ (61,6% don voturi). Instituţiile de sondare a opiniei publice au pus în evidenţă faptul că răspunsul "nu" a fost susţinut de partidele de stânga, în timp ce partidele de dreapta au votat "da". Analiştii au remarcat clivajul creat în jurul problemei legate de tipul de Europă ce urma a fi construită, dar mai ales legat de situaţia din Franţa marcată de protest social, teamă de viitor, accente de xenofobie etc.
. Votul de respingere a cuprins toate vârstele, mai ales categoriile active, îngrijorate de locurile lor de muncă, iar cel de aprobare a fost specific elitelor, a celor cu venituri ridicate. Nu s-a reconfirmat opoziţia tradiţională pe tema europeană între "nu"-ul rural şi "da"-ul urban, întrucât ţăranii au fost conştienţi de avantajele politicii agricole comune.

După vot, Jacques Chirac a rezumat concluziile referendumului, afirmând că acesta nu a constituit o respingere a idealului european, ci o cerere de a dezbate, de a acţiona, pentru a obţine rezultate, conforme unor aşteptări diverse. Alţi analişti au apreciat că a fost un vot de sancţionare a noii puteri politice, de insatisfacţie faţă de Europa şi o nelinişte latentă legată de viitorul Franţei. Acest vot a fost expresia unei triple crize de încredere: în guvern, faţă de Europa şi faţă de francezii înşişi
. Ca urmare, guvernul Jean Pierre Raffarin şi-a dat demisia datorită impopularităţii determinate de aplicarea unor reforme, de altfel, apreciate ca necesare.

La nivel parlamentar, după eşecul referendumului, raportul intitulat „Fractura europeană”, redactat de deputatul Michel Herbillon, la 22 noiembrie 2004, sublinia nevoia reflecţiei teoretice asupra deficitului de informare şi comunicare referitoare la Europa. El constata şi propunea elaborarea, de către ministere, a unei strategii de comunicare referitoare la politicile europene; prezenţa problematicii europene în programele educaţionale; rolul deosebit al media; creşterea rolului parlamentarilor în promovarea politicii europene, a profesioniştilor în comunicare, a funcţionarilor din administraţia de stat. Conform raportului, cauzele eşecului politicilor de informare şi comunicare au fost legate de lipsa mijloacelor bugetare, de campaniile tardive şi neinspirate comunicaţional, de neimplicarea şcolii, învăţământului superior etc. Deficitul de imagine s-a exprimat prin modul de percepere a Europei de către francezi ca fiind prea complicată, departe de nevoile naţionale, cu probleme şi avantaje ce aparţin elitelor. Europa era percepută ca o tehnocraţie, departe de „stradă”, de viaţa cotidiană. În raport se afirma că, în acest context, era nevoie de a prezenta, în faţa publicului, în mod concret, problematica europeană. În acelaşi timp, se impunea crearea unui sistem peren de informare a francezilor asupra Europei, implementarea unei metode de comunicare şi participare a tuturor actorilor în acest proces.

Efectul respingerii proiectului Constituţiei Europene în Franţa a dus la crearea unei imagini de ţară rezervată, în mediul european.

1.2. O nouă echipă guvernamentală

După eşecul referendumului din 29 mai 2005, la conducerea guvernului francez a fost nominalizat Dominique de Villepin, iar Nicolas Sarkozy a preluat Ministerul de Interne. Acest "duo imposibil", format din doi posibili candidaţi, înlocuitori ai lui Jacques Chirac, a fost aspru criticat şi a fost primit cu rezerve de opinia publică
.

În declaraţia din faţa Parlamentului, din 8 iunie 2005, Dominique de Villepin a anunţat intenţia de a lansa măsuri rapide pentru rezolvarea şomajului, mai ales în rândul tinerilor (revizuirea contractului de primă angajare), ca şi măsuri legate de creşterea competitivităţii, în zone de dinamism industrial (prin colaborarea dintre întreprinzători, cercetători, colectivităţi locale). O altă prioritate a vizat finanţele publice, încercând să limiteze spirala îndatorării.

Rezultatele imediate au fost favorabile, dar în octombrie 2005, problema explozivă  a cartierelor mărginaşe a atins o cotă neaşteptată. Cazul a doi adolescenţi ce au murit, urmăriţi de poliţie, a dus la izbucnirea unor conflicte de stradă fără precedent, timp de două săptămâni. După conflict, popularitatea ministrului de interne, Nicolas Sarkozy, care a reacţionat ferm, era intactă (62% din francezi au apreciat că a avut preocuparea de a rezolva problemele francezilor)
. 

Primul Ministru a recunoscut că ţara a fost în faţa momentului adevărului, într-un moment al crizei politicii de integrare a comunităţilor în societatea franceză, subliniind criza modelului fondat pe echilibrul între drepturile şi îndatoririle fiecăruia
.

Preşedintele ţării a făcut apel la adeziunea faţă de valorile Republicii: justiţie, fraternitate şi generozitate, avertizând că nu se poate construi nimic durabil fără respect, fără respectarea dreptului la diversitate şi la acordarea şanselor pentru toţi tinerii. El a calificat situaţia ca pe o criză a sensului, a reperelor, a identităţii societăţii franceze
. Ulterior, analiştii au subliniat că evenimentele au avut o origine economică şi socială, bazată pe excludere, ceea ce a dus la un sentiment identitar ce a depăşit originea etnică
. 

În acest context, guvernul a declarat anul 2006, anul egalităţii de şanse, a anunţat crearea unei Agenţii a coeziunii sociale şi egalităţii de şanse care a lansat proiecte variate pentru învăţământ, pentru dialog social.

La începutul anului 2006 a fost elaborată şi adoptată o lege referitoare la combaterea imigraţiei clandestine şi a terorismului internaţional.

Respingerea referendumului şi criza legată de situaţia periferiilor au incendiat scena politică franceză, reperele politice tradiţionale, evidenţiind contradicţiile societăţii franceze, ale "modelului francez". Preşedintele Jacques Chirac a lansat o serie de dialoguri cu partenerii sociali. Ministrul de interne, Nicolas Sarkozy, a anunţat intenţia de a rupe tradiţia de trei decenii, printr-un discurs ferm, sincer ce a dus la luarea unor măsuri de expulzare a imigranţilor ilegali. Ulterior acestor evenimente, situaţia economică a Franţei a înregistrat o creştere economică limitată, şomajul a rămas la 10% (cu creştere în rândul tinerilor) şi s-a înregistrat o îmbunătăţire a situaţiei finanţelor publice
. În acest context, guvernul condus de Dominique de Villepin a luat măsuri complexe de susţinere a creşterii economice, prin extinderea lucrărilor de infrastructură, printr-o vastă reformă fiscală, o stabilizare a impozitelor pe venit şi printr-o relansare a privatizărilor (autostrăzi, proprietăţi imobiliare, France Telecom, Gaz de France).

În iulie 2005, guvernul a anunţat o nouă politică industrială iniţiată de Comitetul interministerial pentru amenajare şi dezvoltare teritorială. Noua politică lansată viza relansarea inovaţiei pentru creşterea competitivităţii
. În acest scop, s-a relansat politica cercetării, domeniu în care Franţa a regresat de la locul 5 în 1993, la locul 13, în 2003. Au fost create noi organisme (Grupul de interes public, Agenţia naţională a cercetării, Agenţia de inovaţie industrială, de valorizare a cercetării), noi proiecte legislative pentru un program naţional de cercetare, un sistem unitar de evaluare, de cooperare în cercetare, precum şi investiţii semnificative în cercetare (un miliard de euro).

În anul 2006, a fost iniţiat un proiect de lege pentru finanţarea sistemului de securitate socială, cu scopul de a reduce deficitul prin: majorarea participării, reevaluarea sprijinului pentru încheierea unei asigurări de sănătate complementare, lansarea unor programe pentru boli grave etc.

Din punct de vedere social, o preocupare majoră a guvernului a fost scăderea şomajului, astfel încât, primele semne au fost vizibile în primăvara anului 2006  (un nivel de 9,5 % din populaţia activă). 

În ultimii ani, în centrul preocupărilor au fost probleme esenţiale precum: restaurarea valorilor Republicii şi a autorităţii statului, adoptarea de către Franţa, prin referendum, a Constituţiei Europene ce a constituit, de asemenea, un moment decisiv care a pus în evidenţă faptul că societatea franceză era o societate fragmentată şi fragilizată
. Respingerea prin referendum a reprezentat respingerea clasei politice, iar revoltele din cartierele mărginaşe au evidenţiat acuitatea contradicţiilor de la nivel social.

În ultimii zece ani, în Franţa a avut loc o reformă constituţională de amploare care a avut ca obiect modificări legate de aplicarea Chartei mediului
, de aplicarea mandatului european de arestare
, de organizarea descentralizată a Republicii
, de prelungirea mandatului prezidenţial (2 octombrie 2000), adoptată prin referendum, de aplicarea măsurilor menite a favoriza egalitatea între femei şi bărbaţi
, de recunoaşterea jurisdicţiei Curţii Penale Internaţionale (8 iulie 1999), de libera circulaţie a persoanelor
, de uniunea economică şi monetară
 etc.

Revizuirea Constituţiei franceze s-a realizat conform articolului 89 al Constituţiei din 4 octombrie 1958 care a pus bazele instituţiilor celei de-a V-a Republici. La rândul său, articolul 89 a suferit revizuiri, procedura actuală de revizuire prevăzând necesitatea existenţei unui consens în interiorul executivului şi a legislativului, cât şi între executiv şi legislativ. Conform acestei proceduri, opoziţia Preşedintelui, a Primului Ministru sau a uneia din Camerele Parlamentului împiedică procesul revizuirii
. Iniţiativa revizuirii aparţine fie Preşedintelui, la propunerea Primului Ministru sau a membrilor Parlamentului. În primul caz, se formulează un proiect de lege constituţională, în al doilea caz, o propunere de lege constituţională. Cele 20 de revizuiri constituţionale, realizate din 1958 până în prezent, s-au făcut prin  proiecte de legi constituţionale.

1.3. Reforma descentralizării

În Franţa, politica descentralizării a fost elaborată şi dezbătută intens în ultimii ani. Cele două mari momente ale acestui proces au fost determinate de adoptarea legilor elaborate de guvern în perioada 1982-1983 (legile Defferre) şi reforma constituţională din anul 2003
. Aceste legi au fost expresia voinţei politice de a redistribui raporturile de putere între stat şi colectivităţile locale, având ca obiective îmbunătăţirea eficienţei acţiunii publice şi dezvoltarea unei "democraţii de proximitate".

Politica de descentralizare iniţiată de stat, s-a realizat prin desfăşurarea unor politici publice locale şi a fost evaluată prin rezultatele acestora (aşa cum a fost în cazul descentralizării acţiunii sociale sau intervenţiei economice a colectivităţilor locale).

Încă din anii '80, legile iniţiate pentru descentralizarea statului au încercat să apropie cetăţenii de centrele de decizie, să responsabilizeze autorităţile alese, să le dea noi competenţe şi să favorizeze iniţiativele locale. Această politică s-a desfăşurat pe baza a trei mari principii: absenţa tutelei unei colectivităţi asupra alteia; menţinerea diferitelor structuri ale administraţiei locale existente; compensarea financiară a transferurilor de competenţe. Legile Defferre au produs cinci schimbări importante: 

· dispariţia tutelei exercitate de prefect, statul controlând a posteriori acţiunile colectivităţilor locale, prin intermediul prefectului, tribunalelor administrative şi Camerelor regionale de conturi;

· Consiliul general a ales el însuşi autoritatea executivă; Preşedintele Consiliului general (nu prefectul) a aplicat politicile în diferite domenii;

· regiunea a devenit o colectivitate teritorială, administrată de un Consiliu regional, cu membri aleşi prin vot universal;

· statul a transferat seturi de competenţe către comune, departamente şi regiuni;

· ajutoarele financiare acordate colectivităţilor locale de către stat au fost repartizate în funcţie de utilizarea lor.

Bilanţul aplicării acestor politici a pus în evidenţă efectele pozitive ale acestora: o mai bună identificare şi rezolvare a problemelor locale, întărirea capacităţii de iniţiativă a colectivităţilor. În acelaşi timp însă, au apărut şi numeroase conflicte şi disfuncţionalităţi între stat şi colectivităţi, datorită transferului incomplet de mijloace.

În anii '90, Legea din 6 februarie 1992 referitoare la administraţia teritorială a Republicii a încercat să raţionalizeze descentralizarea printr-o mai bună organizare teritorială. Legea din iulie 1999 a îmbunătăţit modul de cooperare la nivel local, informarea cetăţenilor, înfiinţarea consiliilor de cartier (completată de legea referitoare la democraţia de proximitate). În iulie 2002, a fost anunţată, printr-o declaraţie politică a Primului Ministru, reforma descentralizării, menită a constitui o Republică a proximităţilor, unitară şi descentralizată.

Această reformă consacra existenţa juridică a regiunilor şi recunoştea competenţe lărgite pentru colectivităţile teritoriale. Reforma s-a desfăşurat pe doi piloni: pilonul regional care oferea coerenţă şi capacitatea de a programa şi pilonul proximităţii care punea în evidenţă nivelul departamental şi cel dintre comunităţi.

Proiectul de lege constituţional referitor la organizarea descentralizată a Republicii a fost votat în martie 2003 şi a modificat articolul 1 din Constituţie. Ulterior, au fost elaborate legi organice referitoare la modurile de desfăşurare ale referendumului local, la drepturile de a experimenta ale colectivităţilor locale, la finanţările locale, completând aplicarea articolului 72-2 al Constituţiei.

Actul 2 al descentralizării s-a realizat în guvernarea actuală şi a mai cuprins Legea referitoare la libertăţile şi responsabilităţile locale (din 13 august 2004). Ea a definit competenţele transferate către colectivităţi din domeniile: dezvoltare economică (regiune), formare profesională (regiune), transporturi, acţiune socială, locuinţe sociale, educaţie şi cultură (departamentele pentru colegii şi regiunile pentru licee). Legea a intrat în vigoare la 1 ianuarie 2005 şi a fost însoţită de numeroase decrete de aplicare.

1.4. Noi iniţiative de politică externă

Pe 6 mai 2007, după anunţarea victoriei sale electorale, Nicolas Sarkozy a definit principalele coordonate ale viitoarei politici externe: depăşirea blocajului din cadrul Uniunii Europene şi lansarea iniţiativei Uniunii Mediteranei. Această ultimă iniţiativă fusese anunţată încă din timpul campaniei electorale, la Toulouse, pe 7 februarie 2007. Iniţiativa implica participarea ţărilor riverane (Portugalia, Spania, Grecia, Cipru, Malta, Italia), ţări cu care Preşedintele francez urma să dezbată această propunere, la o reuniune viitoare.

Preşedintele francez a precizat, în prima alocuţiune rostită după învestitura sa în funcţie, pe 16 mai 2007, că se va bate pentru realizarea acestei iniţiative. El a mai precizat că Turcia va fi chemată să joace un rol de pivot în cadrul acestei noi organizaţii internaţionale. 

Încă din perioada 2002 – 2003, Comisiile de politică externă ale Senatului şi Adunării Naţionale din Franţa au elaborat rapoarte de informare referitoare la viitorul Procesului euromediteranean
, în care au fost analizate riscurile din această zonă, atitudinea ţărilor din zonă faţă de Europa, problemele dezvoltării economice. Concluziile acestor rapoarte arătau că este nevoie de un interes şi o cunoaştere sporite ale problemelor din zonă care să ducă la elaborarea unor scenarii politice optime. În acest context, se recomanda elaborarea unor noi strategii pentru zona Mediteranei, o abordare „voluntaristă globală şi diferenţiată” care să cuprindă noi idei, noi instituţii de colaborare şi dialog politic şi consolidarea influenţei franceze în zona Mediteranei. 

Grupul de cercetare Avicenna a elaborat pe 23 aprilie 2007 un raport intitulat „Maghreb – Orientul Mijlociu / Contribuţie pentru elaborarea unei politici decise a Franţei”
. Acest raport a stat la baza elaborării unei noi politici a Franţei, de către preşedintele ales, referitoare la Africa de Nord şi Orientul Mijlociu. Punctul de vedere comun a fost acela ca Franţa să stabilească relaţii politice, economice şi culturale puternice cu ţările din aceste zone, unde Franţa are interese vitale.

Constatările de la care a pornit raportul au fost legate de faptul că zona prezintă riscuri importante pentru realizarea intereselor Franţei. Zona care se întinde de la Maroc la Afganistan a fost apreciată ca o regiune sensibilă, în care s-au confruntat Occidentul cu Orientul, dar şi marile puteri ale lumii. Între anii 1945 – 1989, ea a fost câmpul de desfăşurare al „războiului rece” prin conflictul israeliano-arab şi evenimentele din Iran şi Liban.

După 11 septembrie 2001, confruntările militare s-au extins în Irak, Afganistan, Liban. Irakul reprezentând, în prezent, o ţară devastată, imagine a eşecului politic, economic şi social. În acest moment Libanul se află blocat sub influenţe multiple, contradictorii. Israelul este sub tensiunea confruntării cu Hezbollah, iar Iranul prezintă pericol nuclear. În aceste condiţii au crescut ameninţările teroriste, iar SUA au demonstrat incapacitatea de a stăpâni situaţia (mai ales în Irak).

Raportul aprecia că Europa este politic marginalizată, deşi a influenţat într-o oarecare măsură situaţia din Liban. În concluzie, se afirma că, în perspectivă, situaţia din zonă devine preocupantă, mai ales după eşecul Pax Americana.

Evoluţiile radicale ar putea creşte riscurile, ducând la un haos generalizat. Pentru a putea opri mecanismul violenţelor ar trebui ca ţările occidentale să elaboreze şi să susţină o politică determinată, iar Franţa ar trebui să-şi aducă o contribuţie importantă.

Orientările acestei acţiuni s-ar putea concentra pe patru mari teme:

1. elaborarea unei politici externe mai bune faţă de regiune prin crearea unui centru de reflecţie şi de contacte pe problemele Islamului (un pilotaj interministerial pentru Maghreb, o ofertă mediatică corespunzătoare, adaptată mediilor locale);

2. cooperarea cu partenerii europeni ce au influenţă în zonă, cu SUA, Rusia, China şi, mai ales, cu lumea arabă şi musulmană (în special Arabia Saudită);

3. susţinerea sistemelor politice democratice ale ţărilor din zonă, societăţilor civile şi mişcărilor islamiste pentru a le determina să renunţe la violenţă;

4. participarea la soluţionarea principalelor crize regionale prin: medieri active între părţile aflate în conflict în Israel, în Liban, Iran, Irak; prin intensificarea relaţiilor cu Maghrebul; prin reformarea Procesului de la Barcelona.

Raportul sublinia că poziţia Franţei în Mediterana este determinată de legăturile ei istorice, mai ales din perioada colonizării Africii de Nord. Aceste premise au susţinut o politică marcată de continuitate şi de o experienţă a obţinerii consensului diplomatic în diferite situaţii dificile studiate, mai ales, în cadrul Institutului Lumii Arabe (I.M.A.) din Paris. Prezenţa culturală şi comercială a Franţei în zona Mediteranei a avut, aşadar, un rol primordial, diplomaţia franceză fiind deosebit de activă în regiune. În ultimii ani, s-a constatat însă o scădere a acestui interes, o lipsă de viziune pe termen mediu şi lung şi de iniţiativă. În cadrul Uniunii Europene, Franţa a promovat totuşi numeroase iniţiative referitoare la cooperarea cu Africa de Nord şi Orientul Mijlociu. Ea a colaborat activ cu partenerii europeni interesaţi (Italia, Spania, Suedia, Belgia).

Raportul menţiona că problema esenţială în zona Mării Mediterane nu este doar de a propune noi angajamente instituţionale, ci de a pune în practică proiecte concrete cu actorii regionali, companii, sindicate, societatea civilă etc. 

După un deceniu, în Procesul de la Barcelona au fost investite peste 20 miliarde de euro, dar rezultatele sunt încă insuficiente. Ar fi necesar un mecanism instituţional care să angajeze periodic întâlniri între Nord şi Sud, la nivel ministerial sau de experţi, precum şi elaborarea unor mecanisme de intervenţie în toate domeniile. Franţa va trebui să devină foarte activă, nu numai re-activă, ca în ultima perioadă.

Preşedintele francez, Nicolas Sarkozy, s-a întâlnit deja cu Romano Prodi şi Jose Luis Zapatero, obţinând acordul şi interesul Italiei şi, respectiv, Spaniei pentru dezbaterea referitoare la crearea Uniunii Mediteranei.

2. ALEGERILE LEGISLATIVE DIN IUNIE 2007

2.1. Reînnoirea democraţiei - una din temele importante ale campaniei electorale

Confruntarea electorală prezidenţială şi pentru alegerile legislative a pus în centrul dezbaterilor cea de-a V-a Republică, principalii candidaţi propunând, într-o formă sau alta, schimbări importante ce ar putea duce la instituirea celei de-a VI-a Republici. Tema reformării sistemului politic a fost o temă comună programelor electorale. François Bayron, candidatul forţelor politice de centru a propus o "a treia cale" menită a depăşi bipolarizarea şi clivajul stânga/dreapta, în timp ce ceilalţi candidaţi au lansat idei legate de reforma instituţională. 

Mulţi analişti s-au întrebat dacă, pentru a înnoi politica, este absolut necesară schimbarea Constituţiei şi schimbarea echilibrului între puteri
. Ei au reafirmat că, în patru decenii, a V-a Republică a dovedit supleţea şi soliditatea sa, impunându-se doar respectarea Constituţiei pentru rezolvarea dificultăţilor legate de raportul Preşedinte-Primul Ministru. 

În ultimele decenii, reforma instituţiilor a constituit tema unor dezbateri intense, având drept ţintă urmărirea de către cetăţeni a performanţelor sociale, politice şi morale ale instituţiilor. Institutele de sondare a opiniei publice au arătat că 53% din francezi apreciau că democraţia nu funcţionează bine, existând un decalaj între aşteptările cetăţenilor şi perceperea eficienţei instituţiilor
. 

În acest context, s-a repus problema schimbării Constituţiei, urmărind creşterea responsabilităţii guvernanţilor, a consolidării legitimităţii celor aleşi şi întăririi controlului puterilor în stat. Una din exigenţe este legată de existenţa unui Parlament reprezentativ care să exercite funcţia sa de control asupra guvernului şi să îşi îndeplinească îndatoririle constituţionale.

Referitor la reprezentativitate, partidele politice au avut atitudini diferite: UMP a respins adesea ideea scrutinului proporţional la alegerile legislative, deşi Nicolas Sarkozy a afirmat că subiectul ar putea fi deschis pentru a permite şi partidelor protestatare să fie reprezentate
. El a mai propus şi îmbunătăţiri ale statutului celor aleşi care ar trebui să demisioneze din funcţii, atunci când îşi exercită mandatul.

Socialiştii au preconizat introducerea parţială a proporţionalităţii (pentru 120 din cei 577 de parlamentari) în alegerea deputaţilor şi senatorilor, ca şi interzicerea cumulului de mandate.

Mişcarea Democrată, condusă de François Bayron, a pledat pentru o nouă lege electorală care să fie aplicată astfel încât 50% din deputaţi să fie aleşi prin scrutin majoritar şi 50% prin scrutin proporţional, cu un prag electoral de 5%. El a mai susţinut şi reducerea numărului de locuri în Adunarea Naţională, dar acest lucru nu a figurat în programul prezidenţial. 

O problemă importantă a fost asigurarea independenţei membrilor organelor deliberative, de control (Curtea Constituţională, Consiliul Superior al Audiovizualului etc.).

Referendumurile din iniţiativă populară au constituit obiectul unor dezbateri legate de evoluţia democraţiei. Formaţiunea politică condusă de Nicolas Sarkozy a propus ca 10% din corpul electoral să poată propună o problemă de dezbateri în Parlament sau să ceară anularea unui text existent (referendum abrogativ).

Socialiştii au cerut introducerea democraţiei participative în colectivităţile publice (jurii cetăţeneşti de analiză a activităţii aleşilor, bugete participative). Conform opiniei lor, o propunere susţinută de un milion de cetăţeni înscrişi pe listele electorale ar putea fi luată în dezbaterea Parlamentului. Democraţia participativă ar implica, aşadar, participarea cetăţenilor la luarea deciziilor, reprezentând ceea ce specialiştii numesc "al patrulea tip" de democraţie.

În timpul actualelor campanii electorale au fost lansate numeroase propuneri de schimbări ale regimului politic francez: de la mărirea prerogativelor preşedintelui (F. Bayrou), la menţinerea actualului statut, cu referire la creşterea controlului parlamentar şi la iniţiativa cetăţenească (S. Royal); la concepţiile stângii ce optau pentru regim parlamentar
. Mulţi analişti au sesizat de mult timp faptul că sistemul politic francez este nemişcat, sclerozat chiar, în alternanţa dintre stânga şi dreapta, având ca arbitru extrema dreaptă. În acest context, orice inovaţie politică părând limitată
.

Alţi analişti au apreciat că sistemul politic francez este suplu: când Preşedintele şi majoritatea din Parlament sunt din aceeaşi familie politică, regimul este mai mult prezidenţial; dacă nu este această situaţie, regimul are accent parlamentar
. 

O altă temă de dezbatere a fost aceea a aplicării sistemului proporţional de vot, a scrutinului pe liste care ar face mai uşor de aplicat principiul parităţii. Multe opinii au subliniat faptul că scrutinul majoritar ar favoriza regruparea, în sens bipolar, a forţelor politice, făcând dificilă guvernarea. S-au abordat, aşadar, atât dificultăţile legate de criza de reprezentativitate, cât şi acelea referitoare la stabilitatea şi eficacitatea guvernării. Aceste probleme au fost corelate şi cu cele tehnice determinate de numărul de voturi care trebuie să susţină un mandat parlamentar, de mărimea circumscripţiei electorale etc. 

Acest an electoral a declanşat în rândul societăţii franceze o vastă dezbatere referitoare la punctele esenţiale ale democraţiei: anularea rupturii dintre cetăţeni şi reprezentanţii lor, asocierea cetăţenilor la luarea deciziilor, modernizarea instituţiilor. S-a subliniat adesea ideea că cetăţenii au dreptul la iniţiative, prin mecanismele democraţiei participative, dar nu au fost valorificate căile oferite de democraţia reprezentativă, prin parteneriatul ales/cetăţean. Aceste dezbateri au constituit un prilej de reanalizare a specificului democraţiei franceze, de reapropiere a acesteia de cetăţeni. 

2.2. Rezultatele alegerilor şi semnificaţia lor politică

La 6 mai 2007, candidatul Uniunii pentru o Mişcare Populară, Nicolas Sarkozy, a obţinut victoria la alegerile prezidenţiale cu 53,06% din voturi, faţă de 46,94% obţinute de candidata Partidului Socialist, Segolène Royal.

După o lună de la desfăşurarea alegerilor prezidenţiale, cota susţinerii noului Preşedinte al Franţei, Nicolas Sarkozy, atinsese un nivel foarte ridicat, 65% dintre francezi exprimându-şi satisfacţia pentru prezenţa sa în această funcţie
. În aceste condiţii, Preşedintele a solicitat electoratului acordarea majorităţii parlamentare necesare realizării programului său.

Pe 10 şi 17 iunie 2007, francezii au ales cei 577 membri ai Adunării Naţionale. Deputaţii sunt aleşi prin scrutin uninominal majoritar, în două tururi de scrutin, un candidat trebuind să obţină majoritatea absolută a voturilor exprimate.

Miza alegerilor legislative a fost obţinerea, de către noul Preşedinte francez, a unei majorităţi parlamentare care să permită o guvernare optimă, în viitorii cinci ani.

Conform rezultatelor finale, după desfăşurarea celor două tururi de scrutin, noua configuraţie a Adunării Naţionale va fi următoarea:

	Formaţiunea politică
	Număr mandate

	Uniunea pentru Mişcarea Populară (UMP)
	313

	Partidul Socialist (PS)
	186

	Majoritatea Prezidenţială (Noul Centru şi PSLE)
	22

	Partidul Comunist (PC)
	15

	Partidul Radical de Stânga (PRG)
	7

	Mişcarea Democrată (MoDem)
	3

	Verzii
	4

	Mişcarea pentru Franţa (MPF)
	1

	Diverse formaţiuni de stânga (DVG)
	15

	Diverse formaţiuni de dreapta (DVD)
	9

	Partide regionaliste
	1

	Diverşi
	1


După primul tur al alegerilor legislative, Uniunea pentru Mişcarea Populară (UMP) a câştigat alegerile legislative, obţinând, împreună cu Noul Centru, 45,52%, faţă de 27,6% obţinute de Partidul Socialist şi aliaţii săi. Stânga, în ansamblu, deţinea 38,98%.

Participarea la vot a fost de 60,44%, mai puţin ca în 2002.

Încă din primul tur, victoria lui Nicolas Sarkozy la prezidenţiale a fost reconfirmată, electoratul consolidându-i poziţia în Parlament. Primul tur a marcat întoarcerea la bipartidism pentru scena politică din Franţa.

După cel de-al doilea tur al alegerilor legislative, din 17 iunie 2007, majoritatea prezidenţială a câştigat clar scrutinul, obţinând 317 mandate în Adunarea Naţională.

Noul Centru, condus de Hervé Morin, formaţiune creată pe 29 mai 2006, de o parte din deputaţii Uniunii pentru Democraţie Franceză (UDF), care l-a părăsit pe François Bayrou, a câştigat 20 de mandate.

Mişcarea pentru Franţa (MPF), condusă de Phillipe de Villiers, şi-a păstrat cele 2 locuri.

Opoziţia de stânga a rezistat mai bine decât arătau previziunile "valului albastru" după primul tur. Partidul Socialist, condus de François Hollande a obţinut 212 mandate de deputaţi.

Partidul Comunist, condus de Marie-George Buffet, a câştigat 18 mandate, iar Verzii 4 mandate.

Conform opiniei liderilor de stânga, în Adunarea Naţională s-a păstrat diversitatea şi pluralismul necesar ca stânga să încerce o reconstrucţie plină de imaginaţie, în acord cu provocările secolului şi cele cotidiene.

În Adunarea Naţională vor fi 107 femei alese, ceea ce reprezintă 18,34% din totalul deputaţilor (un procentaj inferior multor ţări europene).

Primul Ministru, François Fillon, a subliniat că s-a obţinut majoritatea necesară acţiunii, iar această alegere clară şi coerentă va permite Preşedintelui Franţei să-ţi pună în aplicare programul.

Victoria obţinută de Uniunea pentru Mişcarea Populară, aliată cu Noul Centru, este istorică, fiind pentru prima dată, după 30 de ani, când o majoritate parlamentară a fost reconfirmată.

Între cele două tururi, formaţiunile de stânga s-au mobilizat, obţinând un salt pozitiv, în condiţiile reacţiilor produse de anunţarea posibilei creşteri a TVA-ului social. Electoratul a arătat astfel că doreşte o opoziţie puternică, în stare să-şi exercite rolul de critică constructivă.

Imediat după alegeri, sondajele de opinie arătau că 53% din francezi doreau ca majoritatea prezidenţială să treacă rapid la realizarea reformelor anunţate
. O mare parte dintre ei (62%) credeau că Partidul Socialist a refăcut din distanţă în turul al doilea al alegerilor legislative, dar că Nicolas Sarkozy a ieşit întărit ca poziţie.

Analiştii politici au pus în evidenţă reechilibrarea scenei politice, datorate unei "înţelepciuni" a electoratului şi gradului ridicat al absenteismului. Aceasta a fost o replică la posibilitatea ca dreapta să deţină puterea absolută. Stânga va deţine în Parlament 227 de locuri şi va avea un rol important în dezbaterea unor decizii, ca şi în modul în care va reacţiona "strada"
. 

Nicolas Sarkozy va dispune de o majoritate parlamentară confortabilă care ar putea să-i permită aplicarea programului dar va conta modul în care o va face şi radicalitatea acţiunilor sale. Schimbările legate de aplicarea TVA-ului, a reformelor de dreapta în general, vor avea efecte contradictorii. Înfrângerea reprezentantului dreptei, Alain Jupeé (primul preşedinte al UMP), a arătat că există disfuncţionalităţi în rândul dreptei.

Problemele economice dificile vor fi cele legate de creşterea productivităţii, de depăşirea imobilismului economic. Primele măsuri bine primite au fost defiscalizarea orelor suplimentare, TVA-ul social (protecţia socială finanţată de comercial), dar au fost însoţite şi de măsuri ce ar putea influenţa negativ puterea de cumpărare. Refacerea deficitului bugetar va impune măsuri ce ar putea fi un şoc economic şi fiscal, cu urmări, mai ales, în negocierile cu sindicatele. Apropierea alegerilor municipale din 2008 va impune guvernului prudenţă.

Alegerile legislative au reprezentat al doilea pas necesar "rupturii" anunţate de noul preşedinte al Franţei, Nicolas Sarkozy. Analiştii au remarcat însă că "valul bleu" nu a avut intensitatea preconizată, "dreapta luând-o la stânga"
. Presa internaţională a apreciat rezultatele fie ca pe un triumf, fie ca o "surdină" pusă victoriei prezidenţiale.

Absenteismul (40,01%) înregistrat la alegerile legislative a arătat că importanţa alegerilor legislative a fost redusă. Modificarea calendarului electoral (din 2002) a transformat acest scrutin legislativ într-o modalitate de confirmare sau de  ratificare a alegerilor prezidenţiale ceea ce a dus la un deficit de interes (-24% participanţi la vot)
. Cercetările au arătat că alegătorii nu cunosc deputatul ce îl reprezintă (55%), că doresc să le fie reprezentate interesele în Parlament (50%) sau să îi regăsească mai mult în circumscripţia electorală (48%). Deficitul de reprezentare a tuturor categoriilor sociale, gradul de subreprezentare al femeilor şi tinerilor relevă faptul că modul de scrutin a fost incapabil să asigure reprezentarea fiecărei tendinţe politice, ceea ce a dus la bipolarizarea politică. Deşi legea parităţii funcţionează din 2002, nu a fost luată în considerare de toate partidele  (Partidul Socialist a prezentat 48% candidate, UMP doar 30%).

Primul Ministru, François Fillon, a abordat tema bugetului pe anul 2008 şi măsurile cuprinse în viitoarea lege a finanţelor, susţinând ideea unui "şoc economic şi fiscal" pentru relansarea economiei. El a mai afirmat că va respecta angajamentele, luate în faţa francezilor, referitoare la redresarea bugetului şi angajamentele faţă de partenerii europeni în Pactul de stabilitate.

Reducerea deficitului public a fost anunţată şi la întâlnirea cu directorul FMI pentru Europa, Michael Deppler, precizând că guvernul este decis să facă economii (7-8 miliarde euro în trei ani). 

